**UDHËZIM**

**Nr.1726/3, datë 21.4.2008**

**PËR CAKTIMIN E ÇMIMEVE DHE TARIFAVE NË SHËRBIMIN TAKSI**

Në mbështetje të pikës 4 të nenit 102 të Kushtetutës, nenit 36 të ligjit nr.8308, datë 18.3.1998 "Për transportet rrugore", të ndryshuar, Ministri i Punëve Publike, Transportit dhe Telekomunikacionit dhe Ministri i Financave

**UDHËZON:**

**I. Qëllimi i taksimetrit**

**1.** "Taksimetër" nënkupton instrument matës, i cili mbledh në vazhdimësi dhe tregon në çdo moment të udhëtimit shumën e pagueshme nga përdoruesi i mjetit publik si një funksion i distancës së udhëtuar (përshkruar) dhe-poshtë shpejtësisë së caktuar ose të ndërrimit-funksion i kohëzgjatjes së përdorimit.

**2.** Taksimetrat duhet të jenë në përputhje me specifikimet e përgjithshme e të veçanta me kushtet e vendosura nga Organizata Ndërkombëtare e Metrologjisë Legale. Ata duhet të jenë në përputhje me modelin e miratuar nga Drejtoria e Përgjithshme e Kalibrimit dhe Metrologjisë.

**3.** Qëllimi kryesor i taksimetrit është mbrojtja e klientit (e udhëtarit) nga pagesat më të mëdha se ato të caktuara, që mund t'i kërkojë drejtuesi i taksisë udhëtarit.

Kërkesat teknike e metrologjike dhe procedurat e kontrollit për taksimetrat janë subjekt për kontrollin e tyre nga autoritetet përkatëse.

**4.** Njësitë e matjeve të miratuara për taksimetrat janë si më poshtë vijon:

**a)** metri ose kilometri, për distancën;

**b)** sekonda, minuta ose ora, për kohën;

**c)** leku, si monedha e vendit.

**II. Karakteristikat metrologjike të taksimetrit**

Për qëllime të zbatimit të këtij udhëzimi, është e nevojshme njohja me karakteristikat metrologjike të taksimetrit, qëllimit të të cilit i shërbejnë edhe përkufizimet e mëposhtme.

"Pagesa e udhëtimit" nënkupton shumën monetare, e llogaritur, e treguar dhe e shfaqur si pagesë nga taksimetri, e nevojshme për një udhëtim taksie të bazuar mbi një pagesë (tarifë) fillestare fikse dhe/ose gjatësinë dhe/ose kohëzgjatjen e udhëtimit.

"Pagesa (tarifë) fillestare e marrjes me qira" nënkupton shumën fikse që paguan udhëtari, pavarësisht kohës ose distancës së udhëtimit.

"Shpejtësi e caktuar ose e ndërrimit (km/h)" nënkupton vlerën e shpejtësisë që përcaktohet nga raporti i vlerës tarifë-kohë ndaj vlerës tarifë-distancë të aplikueshme.

"Distancë fillestare" nënkupton distancën me të cilën udhëtohet në përputhje me tarifën për pagesën fillestare të marrjes me qira, duke marrë parasysh vetëm llogaritjen-distancë.

"Kohë fillestare" nënkupton periudhën gjatë së cilës autovetura taksi përdoret si pagesë fillestare e marrjes me qira, duke marrë parasysh vetëm llogaritjen-kohë.

"Llogaritja distancë - kohë" nënkupton metodën llogaritëse në të cilën dy komponentët e pagesës rriten njëkohësisht, njëri në proporcion me kohëzgjatjen e udhëtimit dhe tjetri në proporcion me distancën e udhëtuar.

"Tarifë" nënkupton vendosjen e vlerave të tarifës (që përfshin kohën fillestare/distancën fillestare), e cila përfaqëson një listë të taksave ose vlerave, të cilat do të veprojnë në taksimetër për një pozicion tarife të specifikuar.

"Vlera e tarifës" nënkupton vlerat prej së cilës taksimetri llogarit pagesën.

"Vlera e tarifës distancë" nënkupton vlerën e tarifës së shprehur si një shumë e parave për një distancë të dhënë.

"Vlera e tarifës kohë" nënkupton vlerën e tarifës së shprehur si një shumë e parave për një periudhë kohe të dhënë.

"Pozicion tarife" nënkupton pozicionin në të cilin taksimetri rregullohet për pozicionin "e marrë me qira" (e okupuar).

"Rregullimi i tarifës" nënkupton një rregull, i cili vendos tarifat dhe shtesat që janë për t'u zbatuar sipas kushteve të specifikuara.

"Pozicioni i operimit" nënkupton pozicione të ndryshme të operimit, në të cilat taksimetri plotëson role të ndryshme të funksionit të tij, dhe të cilat dallohen nga treguesit si vijon:

**a)** "Jepet me qira (e lirë)" nënkupton pozicionin që taksimetri nuk është duke llogaritur pagesën dhe asnjë udhëtar nuk është duke kryer udhëtim;

**b)** "E marrë me qira (e okupuar)" nënkupton pozicionimin që taksimetri është duke treguar dhe llogaritur një pagesë, e cila bazohet në një detyrim (taksë) qiramarrjeje të mundshme dhe një tarifë për kohën e udhëtimit dhe/ose distancës së udhëtuar;

**c)** "E ndaluar" nënkupton pozicionin e udhëtimit, i cili ka përfunduar dhe pagesa në lidhje me rritjen e kohës është ndërprerë, ndërsa llogaritja-distancë funksionon.

**III. Kërkesa teknike**

- Përshtatshmëria e përdorimit

Taksimetri do të caktohet për t'iu përshtatur metodës së operimit dhe mjetit për të cilin ai është i destinuar. Ai do të jetë prej një konstruksioni përshtatshmërisht të fortë, me qëllim që ai të ruajë karakteristikat e tij metrologjike.

- Llogaritja e pagesës

"Mënyra e llogaritjes normale "D" (aplikimi i dyfishtë i tarifës)" nënkupton llogaritjen e pagesës, të bazuar në zbatimin e njëkohshëm të tarifës "kohë" dhe tarifës "distancë" gjatë gjithë udhëtimit.

"Mënyra e llogaritjes normale "S" (aplikimi i veçantë i tarifës)" nënkupton llogaritjen e pagesës, të bazuar në zbatimin e "tarifës kohë" poshtë sh pejtësisë së caktuar të ndërrimit dhe zbatimit të tarifës "distancë" mbi shpejtësinë e caktuar të ndërrimit.

- Ndërrimi automatik i tarifave

Ndërrimi automatik i tarifave mund të jetë i menjëhershëm për:

**a)** distancën e udhëtimit;

**b)** kohëzgjatjen e udhëtimit;

**c)** kohën e ditës;

**ç)** ditën e javës; ose

**d)** të dhëna të tjera të specifikuara në përputhje me rregulloren kombëtare.

**IV. Shpenzimet për montimin e taksimetrit**

Shpenzimet që kryhen për instalimin, kalibrimin, plumbosjen, verifikimin përballohen nga vetë subjekti taksi.

**V. Rekomandime mbi caktimin e çmimeve dhe tarifave nga këshilli bashkiak**

**1.** Qëllimi kryesor i bashkisë është që t'u krijojë lehtësira sa më të mëdha klientëve në zgjedhjen e pagesës në shërbimin taksi, si dhe për të mos lejuar grabitjen në mënyrë të pandershme nga drejtuesit abuzivë të autoveturave taksi, kjo sidomos për klientët e pambrojtur, në të cilët bëjnë pjesë personat me moshë të madhe, personat e paaftë fizikisht, mundësitë e të cilëve janë të pakta në zgjedhjen e transporteve alternative. Në rritjen e sigurisë për persona që janë të detyruar të udhëtojnë natën, si dhe personat që nuk e njohin zonën ku dëshirojnë të udhëtojnë, kryesisht turistët.

**2.** Faktorët që duhet të merren parasysh më shumë në shqyrtimin ose rishqyrtimin e tarifave të taksisë janë kryesisht blerja e mjetit dhe kostot e operacionit, ose ndryshimet në kostot e blerjes për shkak të rishikimit në specifikimet e mjeteve ose në kushtet e licencës, si dhe ndryshimet në fitimin mesatar.

**3.** Këshilli bashkiak merr vendimin në caktimin e vlerave të tarifave, që përfshin vlerën e tarifës fillestare, në përputhje me formulën e pranuar nga të dyja palët, bashkia dhe përfaqësuesit e shërbimit taksi. Vlerat e tarifave rishikohen në mënyrë të rregullt çdo vit.

Në caktimin e vlerës së tarifës, këshilli bashkiak dhe përfaqësuesit e taksistëve duhet të kenë parasysh se vlera shumë e lartë e saj do të çojë drejt radhëve të gjata të taksive, që qëndrojnë në pritje të klientëve, ndërsa vlera shumë e ulët e tarifës do të çojë drejt radhëve të gjata të klientëve që rrijnë në pritje të taksive.

**4.** Në taksimetër regjistrohen të gjitha llojet e tarifave, si tarifa fillestare e marrjes së autoveturës taksi me qira për distancën në metra ose kilometra, për udhëtimin ditën ose natën, për ditët e zakonshme të javës ose për ditët e pushimit të javës dhe ditët e festave që janë pushim, për udhëtime brenda zonës urbane ose jashtë zonës urbane etj.

**5.** Rekomandojmë që tarifat e pagesës të përfaqësojnë një vlerë maksimale dhe nuk duhet të vendosen tarifa pagese fikse ose minimale. Për këtë, taksistët janë të lirë që të kalibrojnë taksimetrat e tyre me tarifa poshtë vlerës maksimale duke zgjedhur tarifa më të ulta, si dhe t'u japin klientëve mundësinë e negocimit për uljen e këtyre pagesave.

**6.** Bashkia, pas vendimit të marrë nga këshilli bashkiak në lidhje me caktimin e vlerave të tarifave, njofton Drejtorinë e Përgjithshme të Kalibrimit dhe Metrologjisë, Inspektoratin e Kontrollit në Rrugë pranë Drejtorisë së Përgjithshme të Shërbimeve të Transportit Rrugor, Policinë Rrugore, Policinë Tatimore, si dhe njofton komunitetin e tij me anë të mediave me shkrim dhe asaj elektronike lokale të paktën dy javë para vendimit.

**7.** Bashki të ndryshme mund të kenë nivele të ndryshme të çmimeve, të cilat varen nga një numër faktorësh lokalë, si: pranimi i diskutimeve të çmimit nga taksistët, niveli i jetesës së përdoruesve të taksisë, si dhe koston e shërbimit taksi.

Në aneksin 1 jepen dy tabela, në të cilat rekomandohen komponentët e tarifës mesatare në shërbimin taksi. Vlerat e tarifave të dhëna në tabelat nr.1 dhe nr.2 janë orientuese e rekomanduese. Këto vlera duhet të përcaktohen sipas pikës 3 të këtij kapitulli.

**8.** Në aneksin 1 jepen vlerat për periudhën e punës së natës, nga ora 22.00 deri në orën 6.00 dhe ditën e diel ose ditët e festave që janë pushim, një vlerë prej 5% do t'i shtohet tarifës fillestare. Për udhëtimin e mëtejshëm, brenda tarifës "A" do të shtohet një vlerë prej 20% dhe brenda tarifës "B" do të shtohet një vlerë prej 10%. Tarifa "C" nuk ka rritje.

**9.** Në bazë të nenit 36 të ligjit nr.8308, datë 18.3.1998 "Për transportet rrugore" të ndryshuar, niveli dysheme i tarifave të shërbimit taksi nuk mund të jetë më pak se dyfishi i çmimeve të shërbimeve të njëjta me autobusë, në të cilin përfshihen shërbimet: qytetës, rrethqytetës dhe ndërqytetës.

**10.** Tarifat afishohen në një vend të dukshëm brenda taksisë, si dhe në pjesën e jashtme anësore të saj, të dallueshme nga një largësi prej 2 metrash.

**11.** Në nisje pagesa e taksisë llogaritet për gjithë numrin e vendeve të saj, pavarësisht nga numri i udhëtarëve. Për çdo udhëtar shtesë drejtuesi i mjetit taksi mund të kërkojë lekë shtesë, vlerën e së cilës e cakton bashkia. Dy fëmijë të moshës nën 12 vjeç bëjnë një udhëtar të rritur, ndërsa një fëmijë nën moshën 12 vjeç nuk paguan.

**12.** Kur autovetura taksi kryen shërbime jashtë rrethit ku është e regjistruar, ajo lejohet të marrë në kthim:

**a)** udhëtarë vetëm në rrethin e regjistrimit të saj;

**b)** të njëjtët udhëtarë, të cilët e kanë prenotuar ose rezervuar më parë, në vajtje dhe që kanë hipur në rrethin e regjistrimit të saj.

Pagesa sipas mënyrës së operimit, të shkronjës "a" të kësaj pike, bëhet jo kundrejt të gjitha vendeve të taksisë, por për çdo udhëtar.

**13.** Drejtuesi i autoveturës taksi, gjatë gjithë udhëtimit dhe qëndrimit, përgjigjet për bagazhet e udhëtarit. Tarifa për bagazhet është 10 lekë për çdo 25 kg dhe pas 25 kg të para deri në një maksimum prej 50 lekësh. Këto vlera mund të pasqyrohen dhe t'u shtohen vlerave në tabelat e mësipërme. Në rast dëmtimi të bagazheve, drejtuesi i autoveturës taksi i shpërblen udhëtarit kundërvleftën e dëmit.

**14.** Nëse udhëtimi ndërpritet për forcë madhore ose kur drejtuesi i autoveturës taksi nuk përfundon udhëtimin jo për arsye të udhëtarëve, ai siguron kthimin e tyre në vendnisje, pa pagesë, ose në pamundësi ta kryejë atë vetë, siguron një mjet tjetër për të mundësuar udhëtimin në destinacion ose anasjelltas.

**VI. Blloku i faturave**

**1.** Drejtuesi i autoveturës taksi duhet të jetë i pajisur me një bllok faturash dhe për çdo udhëtim ai është i detyuruar t'i japë klientit faturën për udhëtimin e kryer. Fatura duhet të plotësohet nga ai në të gjitha elementet që janë vendosur në të.

**2.** Blloku i faturave prodhohet në DPSHTRR dhe u shpërndahet nëpërmjet drejtorive rajonale vetëm subjekteve fizike dhe juridike të licencuara në shërbimin taksi.

Çdo bllok faturash shoqërohet me regjistrimin e emrit të subjektit fizik/juridik të cilit i është lëshuar.

**3.** Blloku i faturave përbëhet nga 25 fletë në 2 kopje. Modeli i bllokut të faturave është parqitur në aneksin 2.

**4.** Funksionimi i taksimetrit është subjekt kontrolli nga organet e kontrollit në rrugë. Nëse drejtuesi i autoveturës taksi vëren se taksimetri nuk është në gjendje pune (dëmtuar/mosfunksionim) ai duhet të paraqitet brenda 7 ditëve në qendrën e instalimeve/të riparimit të taksimetrit ose zëvendësimin e tij me një taksimetër të ri. Nëse organet e kontrollit në rrugë konstatojnë se drejtuesi i autoveturës taksi nuk ka marrë masat e nevojshme brenda periudhës së caktuar për riparimin ose ndërrimin e taksimetrit, ai gjobitet në përputhje me shkronjën "a" të nenit 68 të ligjit nr.8308, datë 18.3.1998 "Për transportet rrugore", të ndryshuar.

**VII. Të tjera**

Pika V "Zbatimi i tarifave dhe çmimeve" e udhëzimit nr.1649, datë 16.8.1999 "Mbi plotësimin e disa kushteve të veçanta në transportin rrugor të udhëtarëve", të ndryshuar, shfuqizohet. Ky udhëzim hyn në fuqi me botimin në Fletoren Zyrtare.

**MINISTRI I PUNËVE PUBLIKE, TRANSPORTIT DHE TELEKOMUNIKACIONEVE**

**Sokol Olldashi**

**MINISTRI I FINANCAVE**

**Ridvan Bode**

**Tabela 1**

ANEKSI 1

Komponentët e tarifës dhe tarifat mesatare rekomanduese në shërbimin taksi nga ora 6.00 deri në orën 22.00

Në këtë rast, shpejtësia e caktuar e ndërrimit është marrë 21 km/h për zonat urbane, ndërsa për zonat jo urbane (rurale) 20 km/h

|  |  |
| --- | --- |
| Tarifa mesatare për distancën deri në 2 km | 300 lekë |
| Tarifa mesatare për distancën mbi 2 km |
| Tarifa për lajmërimin (thirrjen) e taksisë | 50 lekë |
| Tarifa për distancën (për km) | 90 lekë |
| Tarifa për kohën e pritjes (për orë) | 1900 lekë |
| Tarifa e rezervimit me radio-taksi (vetëm në rastin kur përdoret radio-taksi) | 60 lekë |
| Komponentët e tarifës mesatare |  |
| Kilometrat e udhëtuar | 7 km |
| Minutat e kohës së pritjes | 3 min |
| Pjesa e rezervimit me radio | 50% |
| Tarifa e përgjithshme, mesatare (Në këtë rast tarifa mesatare për distancën deri në 2 km nuk merret në konsideratë.) | 805 lekë |

**Tabela 2**

Tarifat maksimale rekomanduese në shërbimin taksi.

Në këtë rast, shpejtësia e ndërrimit ose e caktuar e ndërrimit është marrë 21 km/h për zonat urbane, ndërsa për zonat jourbane (rurale) 20 km/h

|  |  |
| --- | --- |
| Tarifat taksi maksimale të rekomandueshme brenda zonave urbane nga ora 6.00 deri në orën 21.00 | Tarifat taksi maksimale të rekomandueshme jashtë zonave urbane (zonat ruarale) nga ora 6.00 deri në orën 21.00 |
| Tarifa fillestare për dy kilometrat e para ose për 340 sekondat e para | 300 lekë | Tafia fillestare për dy kilometrat e para ose për 340 sekondat e para | 350 lekë |
| Tarifat “A”: 14 km ose 40 minuta të tjera Deri në 1600 lekë | 90 lekë për km ose 31.5 lekë për min | Tarifa “A”: 14 km ose 40 minuta të tjera Deri në 1350 lekë | 70 lekë për km ose 23.3 lekë për min |
| Tarifa “B”: 15 km ose | 118 lekë për km | Tarifa “B”: 15 km ose | 82 lekë për km |

|  |  |  |  |
| --- | --- | --- | --- |
| 43 minuta të tjera Deri në 3400 lekë | ose 41.3 lekë për min | 43 minuta të tjera Deri në 2950 lekë |  ose 30.6 lekë për min |
| Tafia “C” Mbi 30 km ose 86 minuta të tjera Mbi 3400 lekë | 153 lekë për km Ose 53.5 lekë për min | Tarifa “C”: mbi 30 km ose 86 minuta të tjera Mbi 2950 lekë | 133 lekë për km ose 44.3 lekë për min |

Shënim:

“Rezervim me telefon” i referohet detyrimit për rezervimin e një taksie përmes telefonit.

“Koha e pritjes” zbatohet kur vlera e shpejtësisë së caktuar ose e ndërtimit të autoveturës është rreth 21 km/h prë zonat urbane dhe 20 km/h për zonat jo urbane

ANEKSI 2

Seria:00

Letër e trashë me ngjyrë të gjelbërt, format: DIN: A6 (105x148)

ANA E PARME E KAPAKUT TË BLLOKUT TË FATURAVE NË SHËRBIMIN TAKSI TË UDHËTARËVE

Nr.\_\_\_\_\_, datë\_\_\_\_\_\_\_\_

Emri i subjektit:\_\_\_\_\_\_\_\_\_\_\_\_\_\_\_\_\_\_\_\_

NIPT: Nr. i licencës\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(firma dhe vula e subjektit që merr bllokun) firma dhe vula e organit që e lëshon bllokun

Format DIN A6 (105X148)

ANA E PASME E KAPAKUT TË BLLOKUT TË FATURAVE NË SHËRBIMIN TAKSI TË UDHËTARËVE

Shënim.

1. Drejtuesi i autoveturës taksi është i detyruar të lëshojë faturën e udhëtimit me kërkesën e klientit (udhëtarit), në origjinal, dhe një kopje e saj mbahet në bllok.

2. Drejtuesi i autoveturës taksi është i detyruar të plotësojë faturën në të gjitha elementet që janë vendosur në të.

Seria:00 Nr.000000

Letër me ngjyrë rozë, format: DIN A6 (105x148)

FATURA NË SHËRBIMIN TAKSI TË UDHËTARËVE

Nr.\_\_\_\_\_\_\_\_\_\_\_datë\_\_\_\_\_\_\_\_\_

Emri i subjektit:\_\_\_\_\_\_\_\_\_\_\_\_\_\_\_\_\_

NIPT: Nr.i licencës\_\_\_\_\_\_\_\_\_\_\_\_\_\_

Selia (adresa): bashkia/komuna \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tel/Fax:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Transportuar me mjetin (autoveturë): tipi:\_\_\_\_\_\_\_\_\_\_\_\_\_\_\_\_\_\_\_targa:\_\_\_\_\_\_\_\_\_\_\_\_\_\_\_\_

Destinacioni/koha/vendi i udhëtimit:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vlefta (lekë)\_\_\_\_\_\_\_\_\_

Emri dhe nënshkrimi i drejtuesit të autoveturës taksi

(\_\_\_\_\_\_\_\_\_\_\_\_\_\_\_\_\_\_\_-)

vula